
PËR HEQJEN E LICENCËS SË SUBJEKTIT TELEVIZIV PRIVAT VENDOR 
“TV SCUTARY”

Këshilli Kombëtar i Radios dhe Televizionit, i përbërë nga:
Endira Bushati                          Kryetare
Alban Karapici                          Zëvendëskryetar
Suela Musta                              Anëtare
Sami Neza                                Anëtar
Gent Ibrahimi                            Anëtar
Zylyftar Bregu                           Anëtar
pasi morën në shqyrtim çështjen me:
OBJEKT: Për heqjen e licencës së subjektit televiziv privat vendor “Tv Scutary”.
BAZA LIGJORE: Neni 7 pika 21, neni 33 pika 3, neni 34 pika 4/a dhe neni 137/3, të ligjit nr.8410, datë 30.9.1998 “Për radion dhe televizionin publik e privat në Republikën e Shqipërisë”, i ndryshuar dhe vendimi nr.50, datë 28.7.2010 i KKRT-së “Mbi vlefshmërinë e licencës së televizionit vendor “Tv Scutary””.

VËREN SE:

Me vendimin nr.50, datë 28.7.2010, KKRT-ja ka vendosur paraprakisht heqjen e licencës së subjektit televiziv privat vendor “Tv Scutary”. Sipas pikës 2 të vendimit të sipërcituar, subjekti “Tv Scutary” kishte të drejtë që brenda një muaji të parashtronte pretendimet e tij lidhur me këtë vendim. Edhe pse ky afat ka kaluar, rezulton se ky subjekt nuk ka paraqitur asnjë pretendim apo ankesë në lidhje me vendimin nr.50, datë 28.7.2010 të KKRT-së.
KKRT-ja konstaton se nga inspektimet e kryera në qytetin e Shkodrës nga specialistët e drejtorisë teknike në KKRT, ka rezultuar se operatori televiziv privat vendor “Tv Scutary”, megjithëse është licencuar në vitin 2005, nuk ka filluar transmetimin për të mbuluar me sinjal zonën e tij të licencimit, për periudhën 4-vjeçare 2007-2010. Në datën 30.6.2010, këtij operatori i është dërguar shkresa me nr.758 Prot, ku i është kërkuar arsyeja e mosdaljes në transmetim. Nga ana e subjektit nuk është depozituar asnjë përgjigje në KKRT.
Bazuar në ligjin nr.8410, datë 30.9.1998, të ndryshuar, neni 34 pika 4/a: “Këshilli Kombëtar i Radios dhe Televizionit ka të drejtë të heqë licencën e transmetimit kur:… 4. Nuk ka filluar transmetimin pas hyrjes në fuqi të vendimit për dhënie licence për një periudhë kohe:
a) 270 ditë në transmetimet e televizioneve vendore…”
Gjithashtu, nga verifikimet e kryera në këtë qytet konstatohet se subjekti nuk ka studio dhe pikë transmetuese të sinjalit.

PËR KËTO ARSYE,

Këshilli Kombëtar i Radios dhe Televizionit, në bazë të nenit 7 pika 21, nenit 33 pika 3, nenit 34 pika 4/a dhe nenit 137/3 të ligjit nr.8410, datë 30.9.1998 “Për radion dhe televizionin publik e privat në Republikën e Shqipërisë”, të ndryshuar,

VENDOSI:
	
1. T’i heqë licencën subjektit televiziv privat vendor “Tv Scutary”.
2. Licenca me nr.076TVL bëhet e pavlefshme.
3. Kundër këtij vendimi mund të bëhet ankim në gjykatë brenda 30 ditësh nga marrja në dijeni, në përputhje me Kodin e Procedurës Civile, kreu “Gjykimi i mosmarrëveshjeve administrative”.
4. Ngarkohet administrata e KKRT-së për zbatimin e këtij vendimi.
Ky vendim hyn në fuqi pas botimit në Fletoren Zyrtare.

Kryetare
Endira Bushati
